139
Sa Tamasa Kopu na Tumatumaena
(Keke kinera te Devita)
1 Kei Zihova, ele podekau Goi si rau,
meke gilana valeana au Goi!
2 Gilanau Goi totoso habotu, meke totoso turu si rau;
pa seu tu koa Goi ba gilani Goi sari na qua binalabala.
3 Be tavetavete, ba be zokoro si rau, ba dogoro au Goi,
meke gilana betoi Goi sari doduru qua rinizu.
4 Sipu lopu ele zama rau,
ba ele gilania tu Goi gua sapu kote zama nia rau.
5 Koa pa vari likohaequ rau si Goi,
meke lavelave hukata nau Goi pa Mua ṉiniraṉira.
6 Sa Mua ginilanaqu rau, si lohi sisigiti,
lopu boka tumae nia rau si asa.
7 Pavei si kaqu la rau pude govete Nigo si Goi?
Pavei si kaqu va ilolo la si rau pude paere koa Goi?
8 Be sage la si rau pa maṉauru, ba koa Mua vasina si Goi!
Be eko puta si rau pa popoa tadi na tie matedi koa Mua tugo vasina si Goi.
9 Be tapuru la si rau pa kalina la sa gasa rimata,
babe koa si rau pa kalina la sa lodu rimata,
10 ba koa Mua vasina si Goi pude turaṉau,
meke koa Mua vasina si Goi pude toka nau.
11 Be zama si rau, “Kaqu va paere au sa hinuporo,
meke mani ta evaṉae huporo sa kalalasa pa vari likohaequ,” gua.
12 Ba sa hinuporo si lopu huporo koa Goi.
Meke sa boṉi meke sa rane si kalalasa beto mo koa Goi.
13 Ele va tana va toṉoti Goi sari doduru kukuru tiniqu,
ele varihodae valeana au Goi pa korapa tiana sa tinaqu.
14 Vahesi Igo rau, sina garo pude ta pamaṉae si Goi.
Sari doduru Mua tinavete si votikaedi hola, meke variva magasa.
Gilana valeana au Goi si rau pa doduruna sa qua tinoa.
15 Sipu ta varihodae valeana sari na susuriqu pa tiana sa tinaqu,
meke sipu noma sage si rau pa vasina tomena,
si ele gilanau tu Goi sapu koa si rau vasina.
16 Sipu lopu ele podo rau, si ele dogorau tu Goi.
Sari na ranena sa qua tinoa sapu poni nau Goi,
si ele kubere betoi tu Goi pa Mua buka
sipu lopu ele kamo si keke arini.
17 Kei Tamasa, lopu boka tuma ni rau sari na Mua binalabala arilaedi,
soku hola, lopu boka ta nae si arini.
18 Be naei rau si arini, si soku hola ni rini sari na onone.
Sipu vaṉunu rau, si korapa koa koa Goi si rau.
19 Kei Tamasa, hiva hola nia rau si pude va mate pani Goi sari na tie kaleadi,
meke sari na tie variva mate si madi taloa koa rau!
20 Soku tiṉitoṉa kaleadi si zama ni rini koasa guguamu Agoi;
zama va kaleania rini sa Pozamu Goi.
21 Kei Zihova, kukiti hola ni rau saripu kukiti Nigo!
Etulu pani rau saripu varipera atu koa Goi!
22 Doduruna sa qua kinukiti si vala rau koa rini;
balabala guni na qua kana rau si arini.
23 Kei Tamasa, Mu hata vura nia, Mamu gilana betoa sa buloqu!
Mu podekau, Mamu gilani sari na qua binalabala!
24 Dogoria, be koa nana koa rau si keke kinaleana,
Mamu turaṉau pa siraṉana sa tinoa hola.