3
Gegesi sa Poropita Maika sari na Koimata pa Izireli
1 Meke zama si arau,
“Va avoso, gamu na koimata te Zekopi,
gamu na baṉara pa butubutu Izireli.
Gamu si pada pude tumae nia sa ṉinoṉo.
2 Ba kana hola ia gamu sa lineana meke tataru nia gamu sa kinaleana;
hiko pani gamu sari na likakalae koari na Qua tinoni guana sapu teuru pani gamu sari kapudi,
meke sari masa pa susuri dia;
3 tavete guana sapu hena i gamu sari masadi ri Qua tinoni,
sira pani gamu sari kapudi
meke moku va umumu i gamu sari susuridi;
kubokubolo i gamu guana masa pa raro.”
4 Beto meke kote kabo vura la koe Zihova si gamu,
ba lopu kote olaṉa gamu Sa.
Pa totoso asa si kote tome ia Sa sa Isumatana koa gamu
koa gua koasa kinaleana sapu tavetia gamu.
5 Hiera gua si zama nia e Zihova:
“Sapu la gua koari na poropita
pu turaṉa va seu i sari Qua tinoni,
be poni ginani keke tie,
si kote zama vura la nia rini sa ‘binule’ koa sa;
be lopu ta poni ginani rini,
si kote leveni tinasuna rini.
6 Gua ke na boṉi si kote kamo koa gamu,
sapu loke Qua inavoso koa ia,
meke na hinuporo sapu loke pinutagitana.
Kote lodu goreni na rimata sari na poropita,
meke sa rane si kote huporo mo koa rini.
7 Sari matemateana si kote kurekure
meke sari tie vakuvakutae si kote tome.
Ari doduru arini si kote nobi rini sari isumatadia
sina loke inolaṉa si vagi rini koa sa Tamasa.”
8 Ba sapu arau hie, si siṉi au na ṉiniraṉira,
koasa Maqomaqo te Zihova,
meke turaṉae ṉinoṉo meke minataqara,
pude zama vura nia koe Zekopi sa nana sineke tinarae,
meke koe Izireli sa nana sinea.
9 Avosia si hie, gamu na koimata pa butubutu te Zekopi,
gamu na tie tuturaṉa pa butubutu te Izireli,
pu hakohako nia sa ṉinoṉo
meke va sea i sari doduru sapu toṉotodi;
10 pu kuria sa popoa Zaione pa sineke va mate tie,
meke sa Zerusalema pa tinavete kaleadi.
11 Vilavilasa sari koimata luli gua pa tinabara golomo,
sari nana hiama si va tumatumae luli gua pa tinabara,
meke sari nana poropita si tozi dinogodogorae pa poata.
Gua ba kalavarae si arini koe Zihova meke zama,
“Vea, lopu koa turaṉa gita tu e Zihova si gita?
Na loke tinasuna tugo si kote raza koa gita,” gua.
12 Gua ke, koa gua koa gamu,
sa popoa Zaione si kote ta geli guana inuma,
Zerusalema si kote ta evaṉae na kobi remoremo,
sa toqere sapu hake ia sa Zelepade si kote hiqohiqo tamunia.*
* 3:12 Zer 26:18