19
Sa Vinahesi pa Maṉauru
1 Beto asa, si avosi rau soku hola tie pa keke vinarigara lavata pa Maṉauru, saripu velavela guahe:
“Vahesia sa nada Tamasa!
Ura Tanisa tugo sa tinaharupu, na vina lavata, meke sa ṉiniraṉira.
2 Meke sari Nana vinilasa si hinokara meke toṉoto!
Ura ele va kilasia Sa sa vasileana sapu gua na maqota sapu ta gilanana hola,
sapu ele turaṉa va sea ia sa sa popoa pepeso koasa nana hahanana barabarata.
Ke va kilasia Tamasa si asa, sina va matei sa sari Nana nabulu.”*
3 Meke velavela va ululae pule si arini, meke zama:
“Vahesia sa Tamasa!
Ura tuṉaha sage sa nika pu lopu ari matena, sapu suluna sa vasileana nomana lavata sana.”*
4 Meke hoqa todoṉo sari ka hiokona made koimata ta ronuedi, meke sari ka made kurukuru toadi, meke vahesia rini sa Tamasa koasa Nana habotuana Baṉara, meke velavela guahe si arini:
“Uve, gua tugo! Vahesia sa Tamasa!” gua si arini.
Sa Inevaṉa Vinarihaba Tanisa Lami
5 Meke vura mae koasa habotuana Baṉara si keke mamalaiṉi sapu zama guahe:
“Mada vahesia sa nada Tamasa, gamu doduru nana nabulu,
meke gamu doduru tinoni pu pamaṉa nia si Asa, hiteke na lavata,” gua.*
6 Meke beto asa si avosia rau si keke mamalaiṉi, sapu guana mamalaiṉina keke vinarigara lavata, meke guana ovaṉadi rina tovovo vari tomotomoidi, meke guana pidalana sa paka maṉauru. Meke zama guahe si arini:
“Vahesia sa Tamasa!
Ura sa Nada Tamasa pu tagoi sari doduru ṉiniraṉira si na Baṉara!” gua.*
7 Mada koa qetuqetu si gita,
mada va lavatia si Asa!
Ura ele kamo sa totoso vinarihaba tanisa Lami,
meke ele va namanama sa Nana barikaleqe.
8 Meke sa poko lineni memelesina, na ṉedalana,
meke viana si ta poni nia sa pude va sagea.
Ura sa poko lineni memelesina si na tinavete toṉotodi tadi na tie te Tamasa.
9 Meke zama mae koa rau sa mateana, “Mu kuberia sapu guahe: ‘Tamanae si arini pu ta ruvatadi koasa inevaṉa vinarihaba tanisa Lami,’ gua. Ura arini tugo sari na zinama hinokaradi te Tamasa,” gua sa mateana.*
10 Meke hoqa todoṉo pa nenena sa si rau, pude vahesia si asa. Ba zama au sa, “Lopu tavete gua asa! Arau si keke nabulu gua mo agoi, meke na nabulu turaṉadi ri na tasimu goi pu ele tuqe va nabua, meke tozi vura nia sa inavosona e Zisu Karisito. Mu vahesia mo sa Tamasa! Ura sa inavoso sapu tozia Zisu si na ṉatina sa kinorokorotae,” gua.
Sa Tie sapu Koi koasa Hose Kekeoro
11 Meke dogoria rau ta tukelena sa Maṉauru, meke keke hose keorona si dogoria rau vasina. Meke Asa sapu koi koasa si ta pozae Ta Ronuena meke Hinokara. Meke pa tinoṉoto si varipitui ni Sa sari na tie, meke varipera si Asa koari na kana.* 12 Sari na matana si gua tugo na huruṉu nika, meke sokudi toropae baṉara si va hakei Sa pa batuna. Meke ta kubere si keke pozapoza koa Sa, ba loke tie gilania si asa, ba Asa mo telena.* 13 Meke pokopoko nia Sa si keke poko doduru sapu ta poṉana pa ehara. Meke sa pozana Sa si sa Zinama te Tamasa. 14 Meke luli somanae koa Sa sari puku qeto minate lavata pa Maṉauru, meke pokopoko ni rini sari na poko lineni memelesidi, keoro meke viadi, meke koi dia koari na hose keorodi. 15 Meke vura pa ṉuzuna Sa si keke magu varipera ṉaruna, pude seke goreni Sa sari na butubutu. “Kote tagoi Sa sari doduru ṉiniraṉira pude baṉara ni sari doduru butubutu.” Kote va matei Sa si arini koasa tinaṉaziri nomana te Tamasa sapu tagoi sari doduru ṉiniraṉira, guana neti vurani Sa sari kolo vaeni koari na qurepi pa munamunalana.* 16 Pa Nana poko doduru meke pa pudapudana si ta kubere sa pozapoza sapu zama guahe:
“Sa Ṉati Hiniva tadi na ṉati hiniva, meke sa Ṉati Baṉara tadi na baṉara,” gua.
17 Meke dogoria rau si keke mateana sapu turu nana koasa rimata. Meke velavela va ululae la si asa koari doduru kurukuru saripu tapuru la mae pa korapa galegalearane, meke zama guahe:* “Mae, varigara mae koasa inevaṉa lavata te Tamasa! 18 Mae mamu gani sari na masadi ri na baṉara, na ṉati koimata tadi na puku tie varipera, meke sari na tie varane, sari na masadi rina hose, meke sari na tie pu koidi koa rini, meke sari na masadi ri doduru tie ta pausudi meke sarini pu lopu ta pausudi, hiteke na lavata!” gua.
19 Beto asa si dogoria rau sa kurukuru kaleana, meke sari na baṉara pa popoa pepeso, meke sari na dia qeto minate nomadi saripu varigara pude raza ia si Asa sapu koi koasa hose, meke sa Nana qeto minate. 20 Meke ta tuqe vagi sa kurukuru kaleana, meke sa poropita kokohana, pu zuka ia sa kurukuru kaleana, meke taveti sari na tinavete variva magasadi, meke sekesekei ni si arini pu vagia sa vina gilagilana sa kurukuru kaleana pa tinidia, meke vahesia sa bekuna sa kurukuru kaleana. Toadi meke ta okie la pa korapa kopi nika lerana sari kara, vasina huruṉu sa nai.* 21 Meke Asa sapu koi koasa hose si va matei sari na qeto minate tadirini pa Nana magu varipera sapu vurana pa ṉuzuna. Meke deṉa pata ni ri na kurukuru tapuru sari na masadi.
* 19:2 Diut 32:43; 2 Baṉ 9:7 * 19:3 Ais 34:10 * 19:5 Sam 115:13 * 19:6 Izk 1:24; Sam 93:1, 97:1, 99:1 * 19:9 Mt 22:2-3 * 19:11 Izk 1:1; Sam 96:13; Ais 11:4 * 19:12 Dan 10:6 * 19:15 Sam 2:9; Ais 63:3; Zol 3:13; Rev 14:20 * 19:17 Izk 39:17-20 * 19:20 Rev 13:1-18